MILL เชื่อปี 62 ผลงานเด่นรับรายได้”สยามโซล่าร์”200ลบ./ปี ลุยแผนลดต้นทุน-เพิ่มมาร์จิ้น
MILL เชื่อปี 62 ผลงานเด่นรับรายได้"สยามโซล่าร์"200ลบ./ปี ลุยแผนลดต้นทุน-เพิ่มมาร์จิ้น ตั้งเป้าหั่นD/Eเหลือต่ำกว่า2เท่า 
23 พ.ย. 2561

นายประวิทย์ หอรุ่งเรือง ประธานกรรมการบริหาร (รักษาการ) กรรมการผู้จัดการใหญ่ บริษัท มิลล์คอน สตีล จำกัด (มหาชน) หรือ MILL เปิดเผยถึงแนวโน้มผลประกอบการไตรมาส 4 ปี 2561 ว่า กำไรจากการดำเนินงานในไตรมาส 4 จะมีการเติบโตเมื่อเทียบกับไตรมาส 3 ปี 2561 จากแผนการลดต้นทุน และการบริหารมาร์จิ้น (Margin) ให้เพิ่มสูงขึ้น
ขณะที่ในปี 2562 แนวโน้มธุรกิจ และผลการดำเนินงานมีทิศทางที่ดีขึ้นจากการที่บริษัทจะเพิ่มประสิทธิภาพเครื่องจักร ปรับปรุงโรงงาน และลดค่าใช่จ่ายลง โดยหนี้สินรวมในไตรมาสนี้อยู่ที่ 17,073 ล้านบาท เพิ่มขึ้น 5,001 ล้านบาท ส่วนใหญ่มาจากเงินกู้ยืมระยะสั้น 1,101 ล้านบาท เจ้าหนี้การค้าและเจ้าหนี้หมุนเวียนอื่น 1,769 ล้านบาท จากกาที่บริษัทสั่งซื้อวัตถุดิบเพื่อนำมาผลิตสินค้า ส่วนเงินกู้ยืมระยะยาวที่เพิ่มขึ้นจำนวน 2,403 ล้านบาท นั้น มาจากหนี้สินระยะยาวของบริษัท สยามโซล่าร์ เจนเนอเรชั่น จำกัด (สยามโซล่าร์) ที่บริษัทได้เข้าลงทุน
โดยขณะนี้บริษัทมีอัตราส่วนหนี้สินต่อทุน (D/E) ที่ 2.56 เท่า อย่างไรก็ตามในปี 2562 บริษัทตั้งเป้าลด D/E ให้ต่ำกว่าระดับ 2 เท่า
อย่างไรก็ตาม ตั้งแต่ปี 2562 เป็นต้นไปบริษัทจะเริ่มบันทึกกำไรจากโรงไฟฟ้าพลังงานแสงอาทิตย์ สยามโซล่าร์ ที่จังหวัดชัยภูมิ ขนาดกำลังการผลิต 22 เมกะวัตต์ ซึ่งคาดว่าจะสร้างรายได้ให้กับบริษัทได้ถึง 200 ล้านบาท ซึ่งจะช่วยหนุนผลประกอบการของบริษัทให้อยู่ในทิศทางที่ดีขึ้น
“บริษัทมีความสนใจที่จะเข้าลงทุนในธุรกิจอื่นหากมีโอกาส เพื่อเป็นการลดความเสี่ยงในธุรกิจเหล็ก ซึ่งหากมีธุรกิจที่น่าสนใจบริษัทก็ยินดีที่จะเข้าไปร่วมทุน แต่ขณะนี้ยังไม่มีแผนงานเพิ่มเติม” นายประวิทย์ กล่าว
ทั้งนี้ไตรมาส 3 ปี 2561 ที่ผ่านมาบริษัทมีกำไรสุทธิ 626.34 ล้านบาท เพิ่มขึ้น 960.82% จากช่วงเดียวกันเมื่อปีก่อนที่มีกำไรสุทธิ 59.04 ล้านบาท โดยบริษัทมีรายได้พิเศษจากการขายที่ดิน 285 ไร่ จำนวน 1,088 ล้านบาท